In nomine sancte atque individue Trinitatis. Ego Willelmus, Altissiodorensis episcopus. Brevi hominum vite, labilique memorie utiliter antiquitas consulit que res bene gestas mandari litteris edocuit, ne aut oblivione delerentur, aut perversorum calumpniis et fraude malignantium cassarentur. Universitati igitur hominum notificari volumus quoniam, ea omnia que predecessores nostri episcopi, dunnus (sic) videlicet Hugo, ejusque successor, dunnus Alanus canonicis regularibus Premonstratensis ordinis donaverunt, nos eis laudamus, eaque in perpetuum quiete possidenda concedimus. Verum, ne et ipsa in aliqua sui parte quoquomodo minuantur, distincte denominata subscribimus: Siquidem domnus Hugo donavit eis ecclesiam Beati-Mariani; — ecclesiam Sancti-Martini, cum decimatione ad ipsam pertinente; — ecclesiolam Sancti-Salvii et sedem molendini super Belcham fluvium, cum terra et censu pertinentibus ad molendinum. — Donavit etiam eis ecclesiam Beate-Marie in suburbio sitam, cum censibus et vineis, terris, decimis, pratis, servis et ancillis et omnibus appendentibus, prope, longeve positis; et prebendam integram in ecclesia Sancti-Stephani. Dunnus vero Alanus donavit eisdem ecclesiam de Tengiaco. Nos autem, ex episcopali benignitate, donavimus eis ecclesiam de Wincellis, et quandam terre portiunculam inter ecclesiam Beate-Marie et murum sitam. Concessimus etiam eis presentationem presbiterorum in prenominatis ecclesiis. Et sciendum quoniam inter nos et ipsos, presente et laudante capitulo Sancti-Stephani, quoddam excambium fecimus pro quo donavimus eis et in perpetuum quiete possidendum concessimus quicquid in parrochia Tengiaci possidebamus. Remisimus etiam eis XIII solidos et III denarios censuales quos nobis debebant; insuper et censum domus Amalrici de claustro dedimus eis. Ipsi vero e contra nobis dederunt, et perpetuo in pace possidendum concesserunt pratum suum quod est prope Appenniacum, et homines quos habent apud villam Flaiacum, in parrochia Sancti-Petri de Montibus, et in villis circa positis, et quicquid aliud ibidem possidebant. Remiserunt etiam nobis IIII solidos quos reddebamus eis annuatim in Assumptione Beate-Marie pro stacione quam amodo de suo facient proprio. Ut igitur hec omnia, sicut sub distinctione prescripta sunt, et nobis et ipsis inconcussa permaneant, in presenti carta conscribi fecimus, eaque sigillorum, nostri scilicet et capituli Sancti-Stephani impressione communivimus. Actum Altissiodori, anno Incarnationis dominice Mº Cº LXXº VIº, astantibus his in ecclesia Beati-Stephani personis: Willelmo, decano; Hugone, cantore; altero Hugone, tesaurario; regnante Ludovico orthodoxe fidei rege catholico.